Destiny's Child
Store norske leksikon,Kunst og estetikk,Musikk,Populærmusikk,Soul  og R&B,Internasjonal soul og R&B
Destiny's Child var en amerikansk vokalgruppe som opererte innen musikksjangrene r&b, soul og pop. Gruppen ble dannet under navnet Girl's Tyme i Houston, Texas i 1990, da medlemmene var barn, og endret navn til Destiny's Child i 1996.
Medlemmer Besetningen endret seg noe i de tidlige årene, men gruppen besto fra 2000 av frontfiguren Beyoncé Knowles (født i 1981), originalmedlem Kelly Rowland (født i 1981) og Michelle Williams (født i 1980). Gjennombrudd og karriere Destiny's Child fikk suksess i USA med albumene Destiny's Child (1998) og The Writing's On The Wall (1999), mens låtene No, No, No (1997) og Bills, Bills, Bills (1999) ble internasjonale hits. Gruppen ble verdensstjerner i 2000 med singlen Say My Name.Tredjealbumet Survivor solgte enda bedre enn forgjengeren, og ga trioen kjempehits med Independent Women Part 1, Survivor, Bootylicious og Emotion.Gruppen oppnådde ikke like god kritikk og like høye salgstall for Destiny Fulfilled (2004), som likevel ga dem store hits med Lose My Breath og Soldier.Destiny's Child ble nominert til hele 14 Grammypriser i løpet av sin karriere, og vant totalt tre for sangene Say My Name ("Best R&B Performance by a Duo or Group with Vocals" og "Best R&B Song") og Survivor ("Best R&B Performance by a Duo or Group with Vocals"). Siden 2002 har de tre artistene hatt suksessrike solokarrierer, og gruppen ble oppløst i 2006. Beyoncé Knowles, Rowland og Williams har samarbeidet sporadisk siden bruddet, og gruppen slapp en ny sang i 2013, Nuclear, i forbindelse med utgivelsen av samlealbumet Love Songs. Gruppen opptrådte sammen under Beyoncés opptreden under Coachellafestivalen i 2018. Destiny's Child i Norge Destiny's Child hadde i løpet av sin karriere åtte sanger inne på den norske VG-lista, og låta Survivor klatret til topps i 2001. Gruppen holdt konserter i Oslo Spektrum både i 2002 og 2004. Les mer i Store norske leksikon Beyoncé Knowles Musikk i USA